Юғалған кешеләрҙе эҙләгән «Альтернатива» ирекмәндәр хәрәкәте «хеҙмәт йорто»н өс төркөмгә бүлә. Тәүгеләре, ысын йөҙөн йәшереп, реабилитация үҙәктәре һәм хәйриә структуралары исеме менән йөрөй, хатта дәүләт гранты ярҙамы менән файҙалана. Икенселәре – дини ойошмалар асҡан йорттар. Унда община менән йәшәйҙәр, эшләп тапҡан аҡсаны хеҙмәткә яраҡһыҙ ололарҙы, ғәриптәрҙе ҡарау өсөн тотоналар. Өсөнсөләре иһә рәсми рәүештә «хеҙмәт йорто» булып йөрөй. Унда барып юлыҡҡан кешеләрҙе, асылда, ашау хаҡына эшләргә мәжбүр итәләр, документтарын, телефондарын тартып алалар, тышҡы донъя менән бәйләнештәрен сикләйҙәр. Мораҙым тап шулар ҡулына ҡаба ла инде. Аналитиктарҙың фекеренсә, бындай йортта бер кеше хужаһына ай һайын 40 – 60 мең һум саф табыш килтерә. Шуға хеҙмәткә яраҡһыҙ асарбаҡтар ундай урынға эләгә алмай.